初冬近飲酒作
作者：范成大
朝代：宋

paragraphs: 天水邊陲南接蜀，秦山翠照峨峨綠。
世間豈有糞金牛，枉使五丁斧山玉。
罷侯置守自蜀始，監郡東來兩成轂。
至今芙蓉城上土，邦人猶記張儀築。
偏方遠僻坐井底，豈知東國窮鋒鏃。
十月爲正布時令，方驗水行改周木。
南征北戍幸息肩，洒酒炰豚賀新屬。
祖龍妄意一至萬，當道已聞神嫗哭。
炎家天子起編戶，政患嬴皇威令酷。
急於恩紀緩文法，正歲尚猶傳五六。
吾民久已作秦民，迄今十月猶遺俗。
野人何暇論年代，但憶每逢多稼熟。
青裾女子翻茜袖，抽鎌穫稻腰如束。
三時勤苦一時好，自古有年非汝獨。
七雄爭戰已遥遠，萬代興亡真返復。
洛誦徒勞口囁嚅，不如屢把壺中醁。